
   Αθήνα,  10 Νοεμβρίου  2026
                                                               ΔΕΛΤΙΟ ΤΥΠΟΥ
Τοκετός στο σπίτι: Η ασφάλεια του νεογνού πρέπει να αποτελεί απόλυτη προτεραιότητα
Ο σεβασμός στην επιλογή της μητέρας οφείλει να συνοδεύεται από πλήρη ενημέρωση για τους κινδύνους και τις προϋποθέσεις ενός ασφαλούς τοκετού.
Η Ένωση Ελευθεροεπαγγελματιών Παιδιάτρων Αττικής, με αφορμή τον πρόσφατο τραγικό θάνατο νεογνού λίγες ώρες μετά από τοκετό στο σπίτι, εκφράζει τη βαθιά της θλίψη και τα ειλικρινή συλλυπητήριά της στην οικογένεια. Χωρίς να προδικάζει τα αίτια του συγκεκριμένου περιστατικού, τα οποία διερευνώνται από τις αρμόδιες αρχές, θεωρεί αναγκαίο να αναδείξει ένα κρίσιμο ζήτημα δημόσιας υγείας: την ασφάλεια της μητέρας και κυρίως του νεογέννητου κατά τον τοκετό και τις πρώτες ώρες της ζωής του.
Ο τοκετός είναι μια φυσιολογική διαδικασία, αλλά δεν είναι πάντοτε προβλέψιμη. Ακόμη και σε μια εγκυμοσύνη χωρίς επιπλοκές, μπορεί να προκύψουν αιφνίδια καταστάσεις, όπως εμβρυϊκή δυσχέρεια, περιγεννητική υποξία, αναπνευστική δυσχέρεια του νεογνού ή σοβαρές μαιευτικές επιπλοκές. Σε αυτές τις περιπτώσεις, τα πρώτα λεπτά μπορεί να είναι καθοριστικά για την επιβίωση και τη μελλοντική νευρολογική ανάπτυξη του παιδιού.
Η δυνατότητα άμεσης παρέμβασης από εξειδικευμένο προσωπικό, η διαθεσιμότητα κατάλληλου εξοπλισμού αναζωογόνησης και η πρόσβαση σε οργανωμένη νεογνολογική φροντίδα αποτελούν σημαντικά πλεονεκτήματα του τοκετού σε μαιευτήριο. Επιπλέον, η παρακολούθηση του νεογνού δεν ολοκληρώνεται με τη γέννησή του, καθώς σοβαρά προβλήματα μπορεί να εκδηλωθούν και κατά τις πρώτες ώρες ζωής.
Η διεθνής επιστημονική κοινότητα αναγνωρίζει ότι ο προγραμματισμένος τοκετός στο σπίτι, σε αυστηρά επιλεγμένες κυήσεις χαμηλού κινδύνου και μέσα σε οργανωμένα συστήματα υγείας, μπορεί να συνοδεύεται από λιγότερες μαιευτικές παρεμβάσεις. Ωστόσο, η ασφάλειά του εξαρτάται καθοριστικά από την επιλογή των κατάλληλων περιστατικών, την εκπαίδευση των επαγγελματιών υγείας και τη δυνατότητα άμεσης αντιμετώπισης επιπλοκών και ασφαλούς διακομιδής.
Η Ελληνική Μαιευτική και Γυναικολογική Εταιρεία, στις σχετικές κατευθυντήριες οδηγίες της, επισημαίνει ότι στην Ελλάδα ο τοκετός στο μαιευτήριο αποτελεί, στις περισσότερες περιπτώσεις, την ασφαλέστερη επιλογή, λόγω της παρουσίας εξειδικευμένου προσωπικού, του κατάλληλου εξοπλισμού και των οργανωμένων πρωτοκόλλων ασφάλειας.
Η Ένωσή μας σέβεται απόλυτα το δικαίωμα κάθε γυναίκας να συμμετέχει ενεργά στις αποφάσεις που αφορούν τον τοκετό της. Η επιλογή αυτή, όμως, πρέπει να στηρίζεται σε αντικειμενική, επιστημονικά τεκμηριωμένη ενημέρωση και όχι στην υποτίμηση πιθανών κινδύνων.
Παράλληλα, θεωρούμε απαραίτητη την ενίσχυση ενός μοντέλου μαιευτικής φροντίδας που σέβεται τις επιθυμίες της γυναίκας, περιορίζει τις μη αναγκαίες ιατρικές παρεμβάσεις, ενθαρρύνει τον φυσιολογικό τοκετό και εξασφαλίζει ένα υποστηρικτικό περιβάλλον, χωρίς εκπτώσεις στην ασφάλεια.
Η Ένωση Ελευθεροεπαγγελματιών Παιδιάτρων Αττικής καλεί την Πολιτεία και τους αρμόδιους επιστημονικούς φορείς να ενισχύσουν την ενημέρωση των μελλοντικών γονέων, να διασφαλίσουν την εφαρμογή αυστηρών πρωτοκόλλων για τους προγραμματισμένους τοκετούς στο σπίτι και να προβλέπουν την έγκαιρη παιδιατρική αξιολόγηση κάθε νεογνού.
Γιατί ο στόχος δεν είναι μόνο ένας τοκετός σύμφωνα με τις επιθυμίες της μητέρας, αλλά και ένα ασφαλές ξεκίνημα στη ζωή για κάθε παιδί.

